**Iparűzési Adó**

**Ügyleírás:**

Adóköteles az a vállalkozó (magánszemély vagy cég) aki az önkormányzat illetékességi területén állandó vagy ideiglenes jelleggel vállalkozási tevékenységet folytat (iparűzési tevékenység).

**Bevallás benyújtása**: Adóbevallási kötelezettség teljesítéséhez az önkormányzati adóhatóság önkormányzati portálon keresztül biztosítja a bevallás benyújtásának lehetőségét. A <https://ohp-20.asp.lgov.hu/nyitolap> segítségével indítható az e- bevallás az önkormányzati adóhatóság felé.

Továbbá rendelkezésre áll a <https://kistarcsa.asp.lgov.hu/adocsoport-nyomtatvanyai> linken a bevallás nyomtatvány, mely PDF formátumban történő mentés után csatolmányként beküldhető a e-papír.hu szolgáltatás segítségével.

**Tájékoztató az állami adóhatóság útján benyújtható helyi iparűzési adóbevallásról**

A helyi adókról szóló 1990. évi C. törvény (a továbbiakban: Htv.) 42/D. §-a értelmében 2017. január 1-jétől az iparűzési adóbevallás elektronikus úton (az ÁNYK alkalmazásával) az állami adóhatósághoz (NAV) is teljesíthető. A bevallást **a NAV tartalmi vizsgálat nélkül továbbítja az illetékes önkormányzati adóhatóságnak.**

**Állandó jelleggel végzett iparűzési tevékenység**, ha az önkormányzat illetékességi területén székhellyel, telephellyel rendelkező vállalkozó, függetlenül attól, hogy tevékenységét részben vagy egészében székhelyén (telephelyén) kívül folytatja.

**Ideiglenes jelleggel végzett iparűzési tevékenység**, ha az önkormányzat illetékességi területén az ott székhellyel, telephellyel nem rendelkező vállalkozó

a) építőipari tevékenységet folytat, illetőleg természeti erőforrást tár fel vagy kutat, feltéve, hogy a folyamatosan vagy megszakításokkal végzett tevékenység időtartama adóéven belül a 30 napot meghaladja, de nem éri el a 181 napot. Ha a tevékenység folytatásának időtartama a 180 napot meghaladja, akkor a tevékenység végzésének helye telephelynek minősül,

b) bármely - az a) pontba nem sorolható – tevékenységet végez, ha annak folytatásából közvetlenül bevételre tesz szert, feltéve, hogy egyetlen önkormányzat illetékességi területén sem rendelkezik székhellyel, telephellyel.

Az iparűzési tevékenységet ideiglenes, alkalmi jelleggel folytató adózó, **adóköteles tevékenységének megkezdésekor** köteles ezt az erre a célra rendszeresített nyomtatványon bejelenteni. Építőipari tevékenységet folytató vállalkozásoknál az adókötelezettség időtartamaa tevékenység megkezdésének napjától a felek közti szerződés alapján a megrendelő teljesítés-elfogadásának napjáig terjedő időszak valamennyi naptári napja.

**Ideiglenes jelleggel végzett iparűzési** **tevékenység** esetén **az adó mértéke**: naptári naponként **5000,- Ft**

Az adókötelezettség az iparűzési tevékenység megkezdésének napjával keletkezik és a tevékenység megszüntetésének napjával, szűnik meg.

Adófizetési kötelezettség keletkezése, megszűnése, ill. bárminemű változása tekintetében az adóalanyt 15 napon belül bejelentési kötelezettség terheli.

**Adókötelezettség keletkezése, megszűnése**

Az adókötelezettség az iparűzési tevékenység megkezdésének napjával kezdődik, és a tevékenység megszűnésének napjával szűnik meg.

Az ideiglenes iparűzési tevékenység esetében a tevékenység megkezdésének napjától a felek közti szerződés alapján a megrendelő által elfogadott teljesítés napjáig terjedő időszak valamennyi naptári napja.

**Az adó alapja**

Állandó jelleggel végzett iparűzési tevékenység esetén az adó alapja a nettó árbevétel, csökkentve:

- az eladott áruk beszerzési értéke és a közvetített szolgáltatások értéke, együttes – a Htv.-ben meghatározottak szerint számított – összegével,

- az alvállalkozói teljesítések értékével,

- az anyagköltséggel,

- az alapkutatás, alkalmazott kutatás, kísérleti fejlesztés adóévben elszámolt közvetlen költségével.

Ha a vállalkozó több önkormányzat illetékességi területén vagy külföldön végez állandó jellegű iparűzési tevékenységet, akkor az adó alapját a Htv. mellékletében meghatározottak szerint kell megosztania.

Ideiglenes jelleggel végzett iparűzési tevékenység esetében az adót a tevékenység végzésének naptári napjai alapján kell megállapítani. Minden megkezdett nap egy napnak számít.

A személyi jövedelemadóról szóló 1995. évi CXVII. törvény szerint az adóévben átalány szerinti jövedelem-megállapítást (átalányadózást) alkalmazó magánszemély (egyéni vállalkozó, mezőgazdasági kistermelő) vállalkozó, és más vállalkozó, feltéve, hogy nettó árbevétele adóévben – 12 hónapnál rövidebb adóév esetén napi arányosítással számítva időarányosan – nem haladta meg a 8 millió forintot, az adó alapját egyszerűsített módon is megállapíthatja

**Az adó mértéke**

Az állandó jelleggel végzett iparűzési tevékenység esetén az adó mértéke az adóalap 2 %-a.

A korábbi adóalap mentességre vonatkozó 1.500.000 Ft önkormányzati rendeletbe foglalt értékhatár 2016.12.31. napjával megszűnt.

Ideiglenes jelleggel végzett iparűzési tevékenység esetén az adó mértéke, naptári naponként 5.000 Ft.

**Tájékoztató a KATA adóalanyok HIPA bejelentéséről, bevallásáról**

A Htv. szerint a kisadózó vállalkozások tételes adójának hatálya alá tartozó vállalkozók (KATA alanyai) adóévre választhatják a helyi iparűzési adóban a (1. pont szerinti) KATA-ra vonatkozó egyszerűsített, tételes adóalap-megállapítási módszert. (Amennyiben az adózó a NAV-nál a KATA adóalanyiságot választotta, de a KATA adóalanyiságát az önkormányzathoz nem jelenti be a törvényben meghatározott időben, akkor az alábbiakban felsorolt adózási módok közül már csak a 2. illetve 3. pontban részletezett módok szerint számolhatja el adóját.)

Az állami adóhatóságnál (továbbiakban: NAV-nál) nyilvántartott a kisadózó vállalkozások tételes adójáról és a kisvállalati adóról szóló 2012. évi CXLVII. törvény alapján a kisadózó vállalkozások tételes adója hatálya alá tartozók (továbbiakban: KATA adóalanyok) az önkormányzati adóhatóságnál háromféle adózási mód közül választhatnak:

1.         Htv. 39/B.§ (3) bekezdés alapján - KATA tételes adózás (ezt a bejelentkezés V. rovatának 1. soraiban -1.1, 1.2, 1.3 is – be kell jelölni)

Ebben az esetben a vállalkozási szintű adóalap 2.500.000,- Ft/év, illetve annak időarányos része, mely alapján az adóköteles napokra kiszámított adót 2 egyenlő részben a törvényben előírt határidőkig (I. részt a kezdést követő hónap 15-éig, II. részt a kezdést követő év január 15-éig) be is kell fizetnie.

2.         Htv. 39/A.§ (1) bekezdés b) pontja alapján adózók - nettó árbevétel 80%-a (ezt a helyi iparűzési adóbevallás VI/c). sorában kell jelölni az adóévet követő év május 31-ig)

3.         Htv. 39.§ (1) bekezdés alapján adózók - tételes költségelszámolás (ezt a helyi iparűzési adóbevallás VII. sorában kell levezetni az adóévet követő május 31-ig)

**A 2016. évtől a KATA alanya a KATA hatálya alá tartozás (KATA-alanyiság) kezdő napjától számított 45 napon belül vagy az adóév február 15-éig – jogvesztő határidőkig – változás-bejelentési nyomtatvány benyújtásában dönthet arról, ha az adóévi iparűzési adót tételes adóalap szerint teljesíti.** (Htv. 39/B. § (3).)

A bejelentési kötelezettség teljesítéséhez az „Bejelentkezés/Változás-bejelentés” nyomtatvány (V. pont) szolgál, mely az önkormányzati adóhatóság <https://kistarcsa.asp.lgov.hu/> honlapján megtalálható, letölthető illetve elektronikus úton - ügyfélkapun keresztül az e. papír szolgáltatás igénybevételével –, valamint az önkormányzati portálon keresztül <https://ohp-20.asp.lgov.hu/nyitolap> nyújtható be az önkormányzati adóhatóság felé. A KATA alanyiság kezdő időpontját – a bejelentkezéssel egyidejűleg a – NAV által igazolt dokumentummal szíveskedjen alátámasztani. (Elektronikus úton való bejelentkezés esetén az igazolást e-papír szolgáltatás igénybe vételével küldheti el adóhatóságunknak.)

A vállalkozásnak ez a döntése **a teljes adóévre vonatkozik**, és mindaddig van érvényben, amíg változás-bejelentési nyomtatványon a vállalkozás bejelenti, hogy az adó alapját már nem a fix összegű, tételes adóalap szerinti módszerrel kívánja megállapítani.

Amennyiben **az adózó nem a fix összegű módszer szerint kíván** a következő adóévben adózni, úgy ezen szándékát szintén adóév február 15-éig változás-bejelentési nyomtatványon jelenti be az adóhatósághoz.

Nem kell éves iparűzési adóbevallást benyújtani azon KATA tételes adózást választó vállalkozásoknak, akiknek fix összegű (50.000 Ft/év) iparűzési adót kell fizetnie, és az adót semmilyen jogcímen nem tudja csökkenteni.

A Htv. 39/B.§ (6) bekezdés alapján a (3) bekezdés szerinti adóalap-megállapítást alkalmazó **kisadózó vállalkozás adóbevallást nyújt be az adóévet követő év január 15-ig,**

* ha a (3) bekezdés szerint az adóévre fizetendő adó a (4) bekezdés alapján az adóévre ténylegesen megfizetett adóösszegnél azért kevesebb, mert a kisadózó vállalkozások tételes adójában az adófizetési kötelezettség **szünetelésének** volt helye,
* az önkormányzat rendelete alapján **az adóévben adóalap-mentességre, adókedvezményre**, a 39/D. § alapján az adóalap vagy a 40/A. § **alapján az adó csökkentésére jogosult** (pl. az ideiglenes jellegű tevékenység végzése után megfizetett átalányadót vagy a megfizetett útdíjat az állandó jellegű adókötelezettségük kapcsán fizetendő iparűzési adóba be kívánják számítani, vagy a foglalkoztatás-növelés címén adóalap-mentességet – 1 fő után 1 millió forint/év – kívánnak érvényesíteni) **és az adót csökkenteni kívánja.**

A fentiek alapján azon KATA adóalanyok, akik a tárgyévre vonatkozóan a Htv. alapján **adóalap-mentességet, adókedvezményt, adócsökkentést kívánnak érvényesíteni,** a bevallási kötelezettségüket (mentességre való jogosultság megerősítése) tárgyévet követő év január 15-ig kötelesek megtenni. (Ezek természetesen csak lehetőségek a KATA-alanyok számára, nem kötelező érvényűek, ám az adóelőny érvényesítése - valamennyi hivatkozott tényállás esetében - csak a bevallás benyújtásával lehetséges.)

A bevallás soraiban nem a tényleges árbevételt kell szerepeltetni. (Htv. 39/B.§ (3) bekezdés alapján, az adó alapja székhelye és telephelye szerinti önkormányzatonként 2,5-2,5 millió forint.)

Ebben az esetben a vállalkozásnak a vállalkozási szintű adóalapja – a tényleges árbevételtől függetlenül! - 2.500.000,- Ft/év illetve annak időarányos része.

**A vállalkozás a KATA bejelentkezést megelőző időszakról záró adóbevallást köteles benyújtani.**

A szüneteltetésből visszalépő KATA tételes adózó vállalkozásoknak a szünetelés utolsó napját követően - a „Bejelentkezés/Változás-bejelentés” nyomtatványon az V. pont kitöltésével egyidejűleg - 45 napon belül be kell jelentkeznie.

**Tájékoztató a mezőgazdasági őstermelők éves bevételtől függő bejelentési és adózási kötelezettségeiről**

Az az egyéni vállalkozónak nem minősülő **mezőgazdasági őstermelő, akinek az őstermelésből származó éves árbevétele a 600 ezer Ft-ot meghaladja, az iparűzési adó alanyává válik, és bejelentkezési kötelezettség terheli.** A bejelentkezési kötelezettségének a „Bejelentkezés, Változás-bejelentés” nyomtatványon tehet eleget.

**Az őstermelőnek, ha éves bevétele a 600 ezer Ft-ot meghaladja, iparűzési adó bevallási kötelezettsége is van, melynek határideje: az adóévet követő év május 31-e.** A bevallási kötelezettségének a „Helyi iparűzési adóbevallás” nyomtatványon tehet eleget.

**Az Adóhatóságunkhoz már bejelentkezett őstermelőnek, ha az éves árbevétele nem éri el a 600 ezer Ft-ot, elég a „Helyi iparűzési adóbevallást helyettesítő nyilatkozatot” benyújtania az adóévet követő év május 31-éig.**

**A Htv. 35.§ (1) és (2) bekezdése alapján:**

(1) Adóköteles az önkormányzat illetékességi területén állandó vagy ideiglenes jelleggel végzett vállalkozási tevékenység (továbbiakban: iparűzési tevékenység).

(2) Az adó alanya a vállalkozó.

**A Htv. 52.§ 26. pontja alapján:**

Vállalkozó: a gazdasági tevékenységet saját nevében és kockázatára haszonszerzés céljából, üzletszerűen végző

a) a személyi jövedelemadóról szóló törvényben meghatározott egyéni vállalkozó,

**b) a személyi jövedelemadóról szóló törvényben meghatározott mezőgazdasági őstermelő, feltéve, hogy őstermelői tevékenységből származó bevétele az adóévben a 600.000 forintot meghaladja,**

c) a jogi személy, ideértve azt is, ha az felszámolás vagy végelszámolás alatt áll.

**A személyi jövedelemadóról szóló 1995.évi CXVII. tv. szerint:**

**Mezőgazdasági őstermelő:** az a 16. életévét betöltött, **nem egyéni vállalkozó magánszemély**, aki a saját gazdaságában a 6. számú mellékletben felsorolt termékek előállítására irányuló tevékenységet folytat, és ennek igazolására őstermelő igazolvánnyal rendelkezik, **ideértve az erre a célra létesített nyilvántartásban családi gazdálkodóként bejegyzett magánszemélyt és a magánszemélynek a családi gazdaságban nem foglalkoztatottként közreműködő családtagját is**, mindegyikre vonatkozóan a 6. számú mellékletben felsorolt termékek előállítására irányuló tevékenysége(i)nek bevétele (jövedelme) tekintetében.

1. **Saját gazdaság** alatt a termelést ténylegesen végző magánszemély rendelkezési jogosultságát kell érteni az eszközei (ideértve a bérelt eszközöket is), a termelés szervezése és – a vetőmag-bértermelés, a bérnevelés, a bérhízlalás és a kihelyezett állat tartása esetének kivételével – a termelés eredményének felhasználása felett.
2. **Őstermelői igazolvány** az őstermelői tevékenységből származó bevételek nyilvántartására alkalmas, hitelesített, kormányrendelet által előírt eljárási rendben kiadott, illetve érvényesített igazolvány.

**Illetékesség szempontjából:**

**A lakhelyen (székhelyen) kívül – ha ez eltérő – a termőföld szerinti település önkormányzati adóhivatalánál is bejelentési kötelezettsége van.**

A Htv. 52.§-a 31. pontja szerint telephely: a) az adóalany olyan állandó üzleti létesítménye – függetlenül a használat jogcímétől -, ahol részben vagy egészben iparűzési tevékenységet folytat, azzal, hogy a **telephely** kifejezés magában foglalja különösen a gyárat, az üzemet, a műhelyt, a raktárt, a bányát, a kőolaj-vagy földgázkutat, a vízkutat, a szélerőművet (szélkereket), az irodát, a fiókot, a képviseletet, **a termőföldet**, a hasznosított (bérbe vagy lízingbe adott) ingatlant, az ellenszolgáltatás fejében igénybe vehető közutat, vasúti pályát.

**Határidők a helyi iparűzési adóban**

Az iparűzési adóbevallásra, megfizetésre, kiutalásra vonatkozó határidőt az adózás rendjéről szóló 2003. évi CXII. törvény (a továbbiakban: Art.) szabályoz, illetve kizárólag a KATA vonatkozásában a Htv. 39/B. § (9) bekezdése tartalmaz határidőt. Az iparűzési adó és adóelőleg elszámolási rendje (naptári évvel megegyező üzleti év alkalmazása esetén)

* Tárgyév március 15. I. félévi helyi iparűzési adó-előleg megfizetése
* Tárgyév május 31. A megfizetett adóelőleg és az adóévre megállapított tényleges adó különbözetének megfizetése
* Tárgyév szeptember 15. II. félévi helyi iparűzési adó előleg befizetése
* Tárgyév december 20.  A társasági adóelőlegnek az adóévi várható fizetendő adó összegére történő kiegészítésére kötelezett vállalkozónak az iparűzési adóelőleget a várható éves fizetendő adó összegére kell kiegészítenie
* Ideiglenes (alkalmi) jelleggel végzett tevékenység utáni iparűzési adót legkésőbb a tevékenység befejezése napját követő hó 15. napjáig kell megfizetni.

A fenti befizetési kötelezettségeket Kistarcsa Város Önkormányzata 11742324-15565804-03540000 Helyi iparűzési adó beszedési számlájára kell teljesíteni. A közlemény rovatba kérjük, szíveskedjen feltüntetni a befizető adószámát, vagy adóhatósági nyilvántartási számát.

**Adóelőleg megállapítása**

Az iparűzési adóban mindig a végleges adó összegével megegyező összegű előleget kell megfizetni félévi részletekben március 15-éig, illetve szeptember 15-éig.

**Adóelőleg módosítása**

Az Art. 69.§ alapján az adózó az adóelőleg esedékességének időpontjáig benyújtott kérelmében az általa bevallott adóelőleg módosítását kérheti az adóhatóságtól, ha előlegét az előző időszak (év, negyedév, félév) adatai alapján fizeti, és számításai szerint adója nem éri el az előző időszak adatai alapján fizetendő adóelőleg összegét.

Az adóelőleg módosítási kérelmet kizárólag az esedékesség időpontjáig nyújtható be. Amennyiben a végleges adója mégis meghaladja a kérelem alapján módosított összeget, úgy bírság kiszabására kerül sor.

**Adóelőleg-kiegészítési kötelezettség (feltöltés)**

Az a vállalkozó köteles feltölteni, akinek az adóévet megelőző adóévben az éves szintű árbevétele meghaladta a100 millió forintot.

Az ehhez szükséges bevallás benyújtását, és magát a megfizetést is minden év december 20-ig kell teljesíteni.

Az adóelőleg-kiegészítési kötelezettséget a társasági adóról és osztalékadóról szóló 1996. évi LXXXI. törvény (Tao.tv) 26. § (10) bekezdése, valamint az Art. II. számú melléklete mondja ki.

A feltöltési kötelezettség elmulasztása szankciót von maga után.

A fenti befizetési kötelezettségeket Kistarcsa Város Önkormányzata 11742324-15565804-03540000 Helyi iparűzési adó beszedési számlájára kell teljesíteni. A közlemény rovatba kérjük, szíveskedjen feltüntetni a befizető adószámát, vagy adóhatósági nyilvántartási számát.

BEVALLÁS a helyi iparűzési adóelőleg kiegészítéséről állandó jellegű iparűzési tevékenység esetén az önkormányzati adóhatóság <https://kistarcsa.asp.lgov.hu/> honlapján megtalálható, letölthető, illetve elektronikus úton - ügyfélkapun keresztül az e-papír szolgáltatás igénybevételével –, valamint az önkormányzati portálon keresztül <https://ohp-20.asp.lgov.hu/nyitolap> segítségével nyújtható be az önkormányzati adóhatóság felé.